李益
从军夜次六胡北饮马磨剑石为祝殇辞
我行空碛，见沙之磷磷，与草之幂幂，半没胡儿磨剑石。
当时洗剑血成川，至今草与沙皆赤。我因扣石问以言，
水流呜咽幽草根，君宁独不怪阴磷？吹火荧荧又为碧，
有鸟自称蜀帝魂。南人伐竹湘山下，交根接叶满泪痕。
请君先问湘江水，然我此恨乃可论。秦亡汉绝三十国，
关山战死知何极。风飘雨洒水自流，此中有冤消不得。
为之弹剑作哀吟，风沙四起云沈沈。满营战马嘶欲尽，
毕昴不见胡天阴。东征曾吊长平苦，往往晴明独风雨。
年移代去感精魂，空山月暗闻鼙鼓。秦坑赵卒四十万，
未若格斗伤戎虏。圣君破胡为六州，六州又尽为胡丘。
韩公三城断胡路，汉甲百万屯边秋。乃分司空授朔土，
拥以玉节临诸侯，汉为一雪万世仇。我今抽刀勒剑石，
告尔万世为唐休。又闻招魂有美酒，为我浇酒祝东流。
殇为魂兮，可以归还故乡些；沙场地无人兮，
尔独不可以久留。